Պոետների անկյուն

Պոետների անկյուն (), Վեստմինստերյան աբբայության հարավային տրանսեպտի մաս, որտեղ ավանդաբար թաղվում են բանաստեղծներ, դրամատուրգներ և գրողներ։ Վերջիններից մեկը եղել է 2009 թվականին Թագավորական բալետի () հիմնադիրների հիշատակին նվիրված հատակադիր հուշաքարի, Էլիզաբեթ Գասկելլի հուշատախտակի տեղադրումը։ 2011 թվականին նախատեսվել է տեղադրել բրիտանացի բանաստեղծ Թեդ Հյուզին նվիրված հուշատախտակ, սակայն նրա աճյունը Պոետների անկյուն չի տեղափոխվելու։

Պատմություն 
Պոետների անկյունում առաջինը թաղվել է Ջեֆրի Չոսերը։ Դա տեղի է ունեցել 1400 թվականին ոչ այնքան նրա գրական փառքի, որքան Վեստմինստերյան պալատի շինարարության ժամանակ որպես աշխղեկ () հանդես գալու շնորհիվ։ Հուշարձանը տեղադրվել է 150 տարի անց՝ 1556 թվականին։ Սակայն Չոսերի թաղումից հետո անցել է գրեթե երկու հարյուր տարի, մինչև այդ վայրում թաղվել է մեկ այլ բանաստեղծ՝ Էդմունդ Սպենսերը, որը մահացել է 1599 թվականին և թաղվել Չոսերից մի քանի յարդ հեռավորության վրա։ Այդպես սկիզբ է առել ավանդույթ, և հարավային կցաշենքը դարձել է բանաստեղծների թաղման վայր։ Ժամանակի ընթացքում Պոետների անկյունում սկսել են տեղադրել հուշատախտակներ, հուշաքարեր ու հուշարձաններ աբբայությունում չթաղված գրական գործիչների համար։

Անձի մահվան ու Պոետների անկյունում նրա թաղման (հուշարձանի տեղադրման) միջև կարող է ընկած լինել երկար ժամանակահատված։ Օրինակ՝ Ջորջ Բայրոնը, որի պոեզիան ժողովրդականություն է վայելել արդեն իր կենդանության օրոք, բայց որը վարել է սկանդալային կենսակերպ, մահացել է 1824 թվականին, իսկ Պոետների անկյունում նրա հուշարձանը տեղադրվել է միայն 1961 թվականին։ Վիլյամ Շեքսպիրը թաղվել է Ստրատֆորդ ըփոն Էյվոնում 1616 թվականին, իսկ նրա հուշարձանը Պոետների անկյունում տեղադրվել է 1740 թվականին անգլիացի քանդակագործ Ուիլյամ Քենտի նախագծով։

Վերջին թաումը վերաբերում է 1989 թվականին, երբ այնտեղ թաղվել է բրիտանացի հայտնի դերասան Լորենս Օլիվիեն։ Դրանից հետո հայտարարվել է, որ գերեզմանատունը գերծանրաբեռնված է։

Մինչ այժմ անհայտ է, թե ինչ չափանիշների հիման վրա է թույլատրվել այս կամ այն գրական գործչի թաղումը Պոետների անկյունում։ Օրինակ՝ աբբայությունում թաղվելու պատվին չեն արժանացել հայտնի ու կանոնիկ այնպիսի գրողներ, ինչպիսիք են Ջոնաթան Սվիֆթը, Էլիզաբեթ Բարեթ Բրաունինգը և Սամուել Թեյլոր Քոլրիջը։

Հուշարձանների տեսակներ 
Հուշարձանները կարող են լինել մի քանի տիպի։ Դրանցից մի քանիսը գետնին տեղադրված սալեր են, որոնց վրա փորագրված են նրանց անունները, մյուսները հուշարձաններ են, քանդակներ, կիսանդրիներ և հուշատախտակներ՝ տեղադրված պատերի ու որմնախորշերում։ Դրանցից մի քանիսը խմբավորված են, օրինակ՝ Բրոնտե քույրերինը (տեղադրվել են 1939 թվականին, բայց պատերազմի պատճառով բացվել են 1947 թվականին)։

Բեն Ջոնսոնի շիրմաքարի վրա փորագրված է «O Rare Ben Johnson» (sic)։ Գոյություն ունի կարծիք, որ դա կարող է նշանակել «Orare Ben Jonson» (բառացիորեն՝ Աղոթիր Բեն Ջոնսոնի համար), որը կնշանակեր, որ նա մահվան մահճում անցել է կաթոլիկության, բայց О տառի և «rare» բառի միջև տարածություն կա։ Այն փաստը, որ նա թաղվել է ուղղահայաց գերեզմանում, վկայում է մահվան պահին նրա ունեցած համեստ հնարավորությունների մասին։

Երբ հատակի ու պատերի վրա ազատ տեղերը վերջացել են, որոշվել է տեղադրել վիտրաժային պատուհան՝ ի հիշատակ ճարտարապետության պատմաբան Էդվարդ Հաբարդի (), հենց այնտեղ էլ տեղադրվել են նոր հուշատախտակներ։

Թաղումներ

Հուշարձաններ

Առաջին աշխարհամարտի տարիների բանաստեղծներ 
Վեստմինստերյան աբբայության Պոետների անկյունում տեղադրվել է Առաջին համաշխարհային պատերազմի տարիների 16 բանաստեղծներին նվիրված հուշարձան՝ թերթաքարի սալ, որի վրա փորագրված են նրանց անունները։ Հուշարձանը բացվել է 1985 թվականի նոյեմբերի 11-ին, երբ նշվել է Կոմպիենի զինադադարի 67-րդ տարին։

Թագավորական բալետ 
Քարե տախտակի տեսքով հուշարձանը տեղադրվել է 2009 թվականի նոյեմբերի 17-ին՝ ի հիշատակ Թագավորական բալետի չորս հիմնադիրների։

Աբբայության այլ հատվածներում 
Բանաստեղծների ու գրողների հուշարձաններ են տեղադրվել նաև աբբայության այլ հատվածներում՝ Պոետների անկյան սահմաններից դուրս։

Ծանոթագրություններ 

Լոնդոնի տեսարժան վայրեր